ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

i-justice

*(Πολιτική Έφεση Αρ*.33/2022*)*

 18 Οκτωβρίου 2023

[ΜΑΛΑΧΤΟΣ, ΔΗΜΗΤΡΙΑΔΟΥ-ΑΝΔΡΕΟΥ, ΙΩΑΝΝΙΔΗΣ,

ΕΦΡΑΙΜ, ΔΑΥΙΔ, Δ/στές]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964

ΚΑΙ

ΑΝΑΦΟΡΙΚΑ ΜΕ ΤON ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ κ. ΗΛΙΑ ΚΥΡΙΑΚΑΚΗ ΓΙΑ ΑΔΕΙΑ ΓΙΑ ΤΗΝ ΚΑΤΑΧΩΡΗΣΗ ΑΙΤΗΣΗΣ ΓΙΑ ΤΗΝ ΕΚΔΟΣΗ ΕΝΤΑΛΜΑΤΟΣ CERTIORARI ΚΑΙ MANDAMUS

ΚΑΙ

ΑΝΑΦΟΡΙΚΑ ΜΕ ΤΗΝ ΕΝΔΙΑΜΕΣΗ ΑΠΟΦΑΣΗ ΗΜΕΡΟΜΗΝΙΑΣ 8 ΑΥΓΟΥΣΤΟΥ 2022 ΠΟΥ ΕΚΔΟΘΗΚΕ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΕΥΚΩΣΙΑΣ ΣΤΟ ΠΛΑΙΣΙΟ ΕΝΔΙΑΜΕΣΗΣ ΑΙΤΗΣΗΣ ΗΜΕΡ.22.11.2021 ΤΟΥ ΑΙΤΗΤΗ ΣΤΗΝ ΑΓΩΓΗ ΑΡ.1339/2020 ΤΟΥ ΕΠΑΡΧΙΑΚΟΥ ΔΙΚΑΣΤΗΡΙΟΥ ΛΕΥΚΩΣΙΑΣ

\_\_\_\_\_\_\_\_\_\_\_\_\_\_\_\_\_\_\_\_

*Δ. Παπαπολυβίου για Δρ. Κ. Χρυσοστομίδης & Σία Δ.Ε.Π.Ε.,* για τον Αιτητή.

\_\_\_\_\_\_\_\_\_\_\_\_\_\_\_\_\_\_\_\_

Η απόφαση του Δικαστηρίου είναι ομόφωνη και θα δοθεί από τον Μαλαχτό, Δ.

\_\_\_\_\_\_\_\_\_\_\_\_\_\_\_\_\_\_\_\_

**ΑΠΟΦΑΣΗ**

**ΜΑΛΑΧΤΟΣ, Δ.**: Ο Εφεσείων προσβάλλει την απόφαση Δικαστή του Ανωτάτου Δικαστηρίου στην πρωτοβάθμια του δικαιοδοσία, με την οποία απέρριψε αίτηση του για να του χορηγηθεί άδεια για την καταχώριση αίτησης με κλήση για την έκδοση προνομιακών ενταλμάτων certiorari και mandamus. Το πρώτο για την ακύρωση ενδιάμεσης απόφασης του Επαρχιακού Δικαστηρίου Λευκωσίας, το κατώτερο Δικαστήριο, σε αίτηση του και το δεύτερο για να διαταχτεί το κατώτερο Δικαστήριο «*να εκδικάσει και να αποφασίσει σύμφωνα με το Νόμο και/ή τη Νομολογία και/ή το Σύνταγμα και/ή τους Ευρωπαϊκούς Κανονισμούς*» την αίτηση του Εφεσείοντα.

 Η αίτηση του Εφεσείοντα αποσκοπούσε στον παραμερισμό του διατάγματος του κατώτερου Δικαστηρίου με το οποίο διατάχτηκε η επίδοση αγωγής σε αυτόν στην Ελλάδα, αλλά και στη διαγραφή της ίδιας της αγωγής και αμφότερα τα αιτητικά είχαν απορριφθεί. Η απορριπτική απόφαση του κατώτερου Δικαστηρίου ήταν η ίδια απόφαση με αυτή που μας απασχόλησε στην ***Μπουσγολίτη, Πολ. Έφ. Αρ.32/2023, ημερ.18.10.2023***. Όπως ο Εφεσείων και ο εφεσείων στη ***Μπουσγολίτη***, εναγόμενος στη ίδια αγωγή, είχε προωθήσει ανάλογη αίτηση που απορρίφθηκε με την ίδια απόφαση του κατώτερου Δικαστηρίου όπως απορρίφθηκε και η αίτηση του Εφεσείοντα. Και ο εφεσείων στη ***Μπουσγολίτη*** καταχώρισε αίτηση για να του χορηγηθεί άδεια για την καταχώριση αίτησης με κλήση για την έκδοση προνομιακών ενταλμάτων certiorari και mandamus, σε σχέση με την ίδια απόφαση.

Η αίτηση του Εφεσείοντα για άδεια εκδικάστηκε από άλλη Δικαστή του Ανωτάτου Δικαστηρίου από αυτή που εκδίκασε την αίτηση στην ***Μπουσγολίτη***. Εδώ, η Δικαστής είχε την ευκαιρία να μελετήσει την απόφαση της συναδέλφου της (***Μπουσγολίτη, Πολ. Αίτ. Αρ.150/2022, ημερ.26.10.2022***). Υιοθέτησε την προσέγγιση της και κατέληξε ανάλογα.

Δεδομένου ότι οι λόγοι έφεσης στην παρούσα είναι πανομοιότυποι με αυτούς στη ***Μπουσγολίτη, Πολ. Έφ. Αρ.32/2023, ημερ.18.10.2023*** και η επιχειρηματολογία που αναπτύχθηκε η ίδια, η απόφαση μας δεν θα μπορούσε να ήταν διαφορετική.

Υιοθετούμε τα όσα αναφέραμε στη ***Μπουσγολίτη, Πολ. Έφ. Αρ.32/2023, ημερ.18.10.2023***.

Η έφεση απορρίπτεται.

 Χ. Μαλαχτός, Δ.

 Λ. Δημητριάδου-Ανδρέου, Δ.

 Ι. Ιωαννίδης, Δ.

 Ε. Εφραίμ, Δ.

 Α. Δαυίδ, Δ.